3.2.

Okrem finančného navýšenia existuje niekoľko nových a inovačných nápadov, ktoré chce EHSV vyzdvihnúť ako body priamo prevzaté z návrhu, ktoré sú pre toto stanovisko dôležité. Preto by sme chceli stručne uviesť tieto body: a) Trojpilierová štruktúra programu Európsky horizont: ako uvádza Komisia, Európsky horizont nie je revolúcia, ale evolúcia. Preto sa zakladá na troch hlavných pilieroch, ktorými sú: pilier Otvorená veda, ktorý zahŕňa ERC, akcie Marie Curie-Skłodowskej a výskumnú infraštruktúru; pilier Globálne výzvy a konkurencieschopnosť priemyslu, ktorý zahŕňa päť klastrov: zdravie; inkluzívna a bezpečná spoločnosť; digitalizácia a priemysel; klíma, energetika a mobilita a potravinové a prírodné zdroje; a pilier Otvorené inovácie s EIC, európskymi inovačnými ekosystémami a EIT. Tieto tri piliere budú podporované činnosťami na posilnenie Európskeho výskumného priestoru. b) Vytvorenie Európskej rady pre inováciu (EIC) s cieľom pomôcť EÚ stať sa lídrom v oblasti inovácií vytvárajúcich trhy. Európa tento cieľ sleduje už niekoľko rokov, no napriek tomuto úsiliu, výborným nápadom a veľmi silnej inovačnej a vedeckej komunite úroveň rastu a vytvárania pracovných miest neodráža úroveň záväzkov. Na základe návrhu Komisie sa preto vytvorí jednotné kontaktné miesto, ktoré bude prenášať z laboratória na trh tie najsľubnejšie prelomové technológie s vysokým potenciálom a bude pomáhať najinovačnejším startupom a spoločnostiam rozširovať ich nápady. Nová EIC pomôže identifikovať a financovať rýchlo sa rozvíjajúce, vysokorizikové inovácie so silným potenciálom na vytvorenie úplne nových trhov. Bude poskytovať priamu podporu inovátorom prostredníctvom dvoch hlavných nástrojov financovania, jedného pre počiatočné štádiá a druhého pre vývoj a uvádzanie na trh. Bude dopĺňať Európsky inovačný a technologický inštitút (EIT). EHSV sa domnieva, že EIC by sa mala zameriavať na veľmi inovačné a prelomové MSP a startupy. c) V rámci EIT budú návrhy budúcich znalostných a inovačných spoločenstiev (ZIS) EIT uvedené v strategickom inovačnom programe EIT. EHSV sa domnieva, že by sa nemali podstatne zvýšiť a mali by sa zachovať v obmedzenom počte v súlade so zásadou zjednodušenia situácie v oblasti výskumu a inovácií. Okrem toho by budúce ZIS mali zaručiť zastúpenie rôznych európskych krajín, najmä pokiaľ ide o umiestnenie centier inovácií. Malo by sa posilniť podnikanie podporované akademickým pilierom (napr. podnikateľské vzdelávanie, podpora pevnej nedisciplinárnej spolupráce medzi priemyslom a akademickou obcou a identifikácia potenciálnych zručností pre budúcich inovátorov). d) Vytvorenie misií EÚ v oblasti výskumu a inovácií sa zameralo na globálne výzvy a konkurencieschopnosť priemyslu. Tento prístup by mohol byť úspešným spôsobom, ako zapojiť spoločnosť a občanov do misií, ktoré sa majú identifikovať, a vytvorí zmysel pre komunitu, ktorý by mohol byť rozhodujúci pre dosiahnutie významných výsledkov a vplyvu. Príklady by sa mohli pohybovať od boja proti rakovine až po čistú dopravu, oceány bez plastov alebo bezpečnú a čistú vodu pre všetkých. Tieto misie sa budú navrhovať spolu s občanmi, zainteresovanými stranami, Európskym parlamentom a členskými štátmi. EHSV ako zástupca organizovanej občianskej spoločnosti je pripravený aktívne prispievať k tomuto procesu spoločného navrhovania. e) Maximalizácia inovačného potenciálu v celej EÚ a posilnenie Európskeho výskumného priestoru: podpora sa zdvojnásobí pre členské štáty, ktoré vykazujú nízky potenciál výkonnosti v oblasti výskumu a inovácií. Navyše synergie s európskymi štrukturálnymi a investičnými fondmi (napr. štrukturálnymi a kohéznymi fondmi) uľahčia koordináciu a kombináciu financovania a pomôžu regiónom prijať inovácie a získať vplyv na úrovni EÚ. f) Väčšia otvorenosť: zo zásady „otvorenej vedy/otvorenej inovácie“ sa stane modus operandi programu Európsky horizont, čo si bude vyžadovať otvorený prístup k publikáciám a údajom. To podporí šírenie a využívanie a pomôže uvedeniu na trh a zvýši inovačný potenciál výsledkov dosiahnutých prostredníctvom finančných prostriedkov EÚ. g) Nová generácia európskych partnerstiev a intenzívnejšia spolupráca s inými programami EÚ: očakáva sa, že Európsky horizont zracionalizuje počet partnerstiev, ktoré EÚ spoluprogramuje alebo spolufinancuje s partnermi, ako sú priemysel, občianska spoločnosť a agentúry na financovanie, aby sa zvýšila ich účinnosť a vplyv pri dosahovaní politických priorít Európy. Európsky horizont bude podporovať účinné a operačné prepojenia s inými budúcimi programami EÚ, ako sú politika súdržnosti, Európsky obranný fond, program Digitálna Európa a Nástroj na prepájanie Európy, ako aj s medzinárodným projektom ITER pre energiu jadrovej syntézy. h) Spoločné výskumné centrum (JRC), útvar Komisie pre vedu a poznatky, bude naďalej prispievať prostredníctvom vedeckého poradenstva, technickej podpory a špecializovaného výskumu.